དག་སྣང་ལས༔ སྤྱན་རས་གཟིགས་བཅུ་གཅིག་ཞལ་གྱི་བསྟོད་པའི་གསོལ་འདེབས་ཕྱག་འཚལ་ཙིནྡྷ་མ་ཎིའི་དོན་འགྲེལ་ནོར་བུའི་མེ་ལོང་བཞུགས༔ བླ་མ་སྤྱན་རས་གཟིགས་ལ་ཕྱག་འཚལ་ལོ༔ དཀར་གསལ་ཟླ་གཞོན་འབུམ་གྱི་ལང་ཚོ་ལ༔ གསུང་དབྱངས་ཡན་ལག་དྲུག་བཅུའི་རྒྱུད་མང་གིས༔ འགྲོ་དྲུག་སྐལ་ལྡན་རི་དྭགས་རྗེས་སུ་འཛིན༔ མཁྱེན་གཉིས་ཆ་རྫོགས་ཐུགས་ རྗེའི་དཔལ་ལ་འདུད༔ དྲན་པ་ཙམ་གྱིས་འཁོར་བའི་འཇིགས་ལས་སྒྲོལ༔ བསྙེན་པས་རིམ་གཉིས་བྱང་ཆུབ་ལམ་སྟོན་ཞིང༔ སྲིད་ཞིའི་འཇིགས་པ་ཀུན་ སྒྲོལ་དཔའ་བོ་ཆེ༔ ནམ་མཁའི་རྒྱལ་པོ་སྙིང་རྗེའི་གཏེར་ལ་འདུད༔ མ་འོངས་སྐལ་ལྡན་གདུལ་བྱའི་དོན༔ མཐོང་སྣང་མཐུན་པའི་གསོལ་འདེབས་ཀྱིས༔ སྦས་དོན་རྡོ་རྗེའི་གནད་གསང་བཀྲོལ༔ སྐལ་ལྡན་བདུད་རྩིའི་བགོ་སྐལ་རོལ༔ ཞེས་མཆོད་པར་བརྗོད་ཅིང་བརྩམས་པར་དམ་བཅས་ཏེ༔ གསོལ་འདེབས་ཕྱག་འཚལ་ཙིནྡྷ་མ་ཎི་ཞེས༔ ཙིནྡྷ་ནི་ཡིད་བཞིན་མ་ཎི་ནི་ནོར་བུ་ལ་འཇུག་སྟེ༔ འཇིག་རྟེན་རྨོངས་པས་རྡོ་དང་མུ་ཏིག་ལ་ནོར་བུར་འཛིན་པ་དགོས་ པ་བྲལ་ཞིང་མནོག་ཆུང་སྟེ་མཁས་པ་ཤེས་རབ་ལྡན་པས་ཡི་དམ་ལྷག་པའི་ལྷར་ནོར་བུར་བཟུང་ན་འདི་ཕྱིའི་དོན་འབྲས་འབད་མེད་ལྷུན་གྱིས་གྲུབ་པར་ མཆོག་ཏུ་རིག་གོ༔ དེ་ལ་དོན་གསུམ༔ དང་པོ་ནི༔ རྗེ་བཙུན་བླ་མ་དམིགས་པ་མེད་པའི་སྙིང་རྗེ་ཆེན་པོ་དང་ལྡན་པ་འཕགས་པ་སྤྱན་རས་གཟིགས་བཅུ་གཅིག་ཞལ་མངའ་བ་ལ་ཕྱག་འཚལ་ལོ༔ རྗེ་བཙུན་བླ་མ་ནི་ཕྱོགས་བཅུ་ན་དུས་གསུམ་དུ་བཞུགས་པའི་སངས་རྒྱས་དང་བྱང་ཆུབ་སེམས་དཔའ་འཕགས་ པའི་ཚོགས་དང་བཅས་པ་རྣམས་དང་དེས་གསུངས་པའི་དམ་པའི་ཆོས་ཀྱི་སྒོ་ཇི་སྙེད་པ་དང༔ ཐུགས་ཟབ་གསལ་གཉིས་སུ་མེད་པའི་ཡེ་ཤེས་ནམ་མཁའ་ལྟ་བུ་མཁྱེན་བརྩེ་ནུས་གསུམ་གྱི་ཡེ་ཤེས་གཅིག་ཏུ་བསྡུས་པའི་རང་གཟུགས་བརྩེ་བའི་གཏེར་ཆེན་པོ་སེམས་ཅན་ལ་དམིགས་པ་ནི༔ སེམས་ཅན་ཀུན་ཀྱི་བདག་མེད་པ་སོགས་ལ་བདག་གཞན་གཉིས་སྣང་གི་དྲི་མས་བསླད་དེ་འཁྲུལ་བའི་མ་རིག་པར་གྱུར་བ་རྣམས་འཁྲུལ་མེད་གཉུག་མའི་གསང་ ལམ་བདེ་གཤེགས་སྙིང་པོའི་རང་བཞིན་ཡེ་གདོད་མ་ཉིད་ནས་འཁྲུལ་མ་མྱོང་བའི་སངས་རྒྱས་ཡིན་པའི་ཚུལ་སྟོན་པའོ༔ ཆོས་ལ་དམིགས་པ་ནི༔ འདི་ལྟར་སྣང་སྲིད་འཁོར་འདས་ཀྱི་བསྡུས་པའི་ཆོས་ཐམས་ཅད་ཀུན་རྫོབ་ཐ་སྙད་དུ་ཡོད་ཡོད་བདེན་བདེན་ལྟར་གནས་རུང་དོན་དམ་སྤྲོས་པ་བྲལ་བར་ནམ་མཁའ་ལ་འཇའ་ཚོན་ཤར་བ་ལྟར་འོད་གསལ་སྒྱུ་མ་ཟུང་འཇུག་གི་རོལ་བར་ཀ་དག་ལྷུན་གྲུབ་དབྱེར་མི་ཕྱེད་པའི་དོན་མངོན་དུ་སྟོན་པའོ༔ དམིགས་པ་མེད་པ་ནི༔ རྒྱལ་བའི་ཐུགས་ཆོས་ཀྱི་དབྱིངས་ནམ་མཁའ་ལྟ་བུའི་ཕྱོགས་ལྷུང་དང་མཐའ་དབུས་བྲལ་བ་ཉེ་རིང་ཕྱོགས་རིས་ཀྱི་སྤྲོས་པའི་ཐ་སྙད་ཙམ་མི་མངའ་ཡང་ཡིད་བཞིན་ནོར་དང་དཔག་བསམ་ཤིང་ལྟ་བུའི་འགྲོ་བ་གང་ལ་གང་འདུལ་གྱི་དོན་མཛད་པར་ཐུགས་ཆོས་ཀྱི་དབྱིངས་ལས་མ་གཡོས་བཞིན་དུ་ཐུགས་རྗེ་གདུལ་བྱའི་དཔལ་དུ་རང་ཤར་བ་ཡིན་ནོ༔ གཉིས་པ་ནི༔ ཆོས་དབྱིངས་ཀུན་ཁྱབ་ནམ་མཁའི་རྒྱལ་པོ་ཆེ༔ སྐུ་གསུམ་ཡེ་ཤེས་མཛད་པ་བསམ་ལས་འདས༔ རྟག་ཏུ་ཐུགས་རྗེས་གཞན་དོན་འབའ་ཞིག་གཉེར༔ བླ་མ་སྤྱན་རས་གཟིགས་ལ་ཡང་ཡང་འདུད༔ ཡུལ་ཆོས་ཀྱི་དབྱིངས་ནམ་མཁའི་གར་ཁྱབ་དུ་ཡུལ་ཅན་རིག་པའི་ཡེ་ཤེས་སངས་རྒྱས་བྱང་འཕགས་ཀྱི་རྣམ་པ་སྤྱན་རས་གཟིགས་ཀྱི་ཁྱབ་པ་དང༔ མ་རིག་པའི་སེམས་ཅན་དེ་སྙེད་ཀྱི་དོན་རྟག་པ་རྒྱུན་གྱི་འཁོར་ལོ་རྒྱ་ཆེ་བར་མཛད་པ་བློ་སྟོབས་ཚད་མེད་པ་ནམ་མཁའི་མཐའ་དང་གཏུགས་པས་རྟག་ཏུ་ཐུགས་རྗེས་སེམས་ཅན་རྣམས་ཡལ་བར་མི་འདོར་ཞིང་ཕྲིན་ལས་མཛད་པ་བསམ་གྱིས་མི་ཁྱབ་པས་ཁམས་དང་དབང་ པོའི་སྤྱོད་ཡུལ་སོགས་ཀྱི་དོན་དང་མཐུན་པར་ཆོས་བསྟན་ནས་བྱང་ཆུབ་མཆོག་ལ་འགོད་པའི་བླ་ན་མེད་པའི་འདྲེན་མཆོག་དམ་པ་དེ་ལ་འདུད་དོ༔ ཅེས་འོད་གསལ་རང་ངོ་མཇལ་བའི་བདེ་གཤེགས་སྙིང་པོའི་དབྱིངས་སྤྱན་རས་གཟིགས་དང༔སྤངས་རྟོགས་ཀྱི་ལམ་ཉམས་སུ་ལེན་པའི་རྟོགས་བྱའི་ཡེ་ཤེས་ཉིད་དང་བདེན་གཉིས་ཅིག་ཆར་དུ་གཟིགས་པས་དུས་གསུམ་གྱི་སངས་རྒྱས་དང༔ གདུལ་བྱ་དག་པའི་སྣང་ངོར་བྱང་ཆུབ་སེམས་དཔའི་ཚུལ་དང༔ སོ་སོའི་སྐྱེ་བོ་ལ་འཕགས་པའི་རྣམ་རོལ་གྱིས་འགྲོ་བ་ཀུན་ལ་སྙོམས་པར་ཐུགས་རྗེས་འཛིན་པའི་གཉེན་བཤེས་སྐུས་འདུལ་བ་ལ་ཆོས་སྐུ་འགྲོ་འདུལ་ཕྱག་བཞི་པ༔ལོངས་སྐུ་བཅུ་གཅིག་ཞལ་ཅན༔ སྤྲུལ་སྐུ་ཕྱག་སྟོང་སྤྱན་སྟོང་ནམ་མཁའི་རྒྱལ་པོ་སོགས་དང༔ གསུང་ཡི་གེ་དྲུག་པ༔ ཐུགས་དོན་གཉིས་མཆོག་དང་ལྡན་པའི་བྱང་ཆུབ་རིན་པོ་ཆེའི་སེམས་ལན་གཅིིག་སྐྱེས་པས་སྲིད་པའི་རི་བོ་རྨང་ནས་བསྒྱེལ་ཞིང་མ་རིག་པའི་མུན་པ་ཤེས་རབ་ཉི་མས་རབ་ཏུ་གསལ་བར་བྱེད་པའི་གསང་གསུམ་གྱི་ཡོན་ཏན་རང་ལ་མོས་གུས་ཀྱི་སྒོ་ཡོད་ན་རྒྱལ་བའི་ ཐུགས་རྗེ་ལ་ཡལ་ཡོལ་དང་བཏང་སྙོམས་བསྙེལ་བ་མེད་པས་རྟག་ཏུ་བྱིན་རླབས་བཙན་ཐབས་སུ་འབེབ་པས་སྐྱབས་མགོན་མཆོག་ལ་ཡང་ཡང་ཞེས་ཉིན་ལན་གསུམ་མཚན་ལན་གསུམ་དུས་དྲུག་ཏུ་གསོལ་བ་འདེབས་ཤིང་ཕྱག་ འཚལ་བའི་དོན་ནོ༔ ཕྲིན་ལས་བཞི་མཐོང་སྣང་དང་མཐུན་པའི་ཞལ་ལ་བསྟོད་པ་ནི༔ གང་གི་ཞི་ཞལ་དཀར་པོ་མཛེས་པ་ལས༔ འོད་ཟེར་གྲངས་མེད་འཕྲོ་ཞིང་ཁྱབ་པའི་མོད༔ འགྲོ་དྲུག་ཀུན་ཀྱི་སྒྲིབ་པ་མ་ལུས་སྦྱངས༔ འཁོར་བ་དོང་སྤྲུགས་མཛད་ལ་ཕྱག་འཚལ་བསྟོད༔ ཁོ་བོའི་དག་སྣང་ཡེ་ཤེས་ཀྱི་རོལ་བར་གཟིགས་པ་སྤྱན་རས་གཟིགས་བཅུ་གཅིག་ཞལ་མངའ་བའི་རྩ་བའི་ཞལ་ གསུམ་ནི་དཀར་ལ་ཤིན་ཏུ་མཛེས་པའི་ཉམས་ཅན་སྟེང་ཞལ་ལས་ཨཱ༔བརྗོད་ པས་སྐྱེ་བ་མེད་པའི་དོན་སྟོན་ཅིང་སྲིད་པ་གསུམ་ཀ་དག་གི་དབྱིངས་ལ་བསྒྲལ་བའི་འོད་ཟེར་འཕྲོ་བ༔ བར་མས་ཡི་གེ་དྲུག་ཆོས་ཀྱི་སྒྲ་དབྱངས་ཡེ་ཤེས་དྲུག་གི་རང་བཞིན་འོད་ཟེར་ཁ་དོག་དྲུག་དང་ལྡན་པས་འགྲོ་བ་དྲུག་གི་གནས་ནས་འདྲེན་པའི་ཐུབ་པ་དྲུག་གི་སྤྲུལ་པ་བསམ་གྱིས་མི་ཁྱབ་པས་སེམས་ཅན་གྱི་དོན་མཛད་པ་དང༔ རྩ་ཞལ་འོག་མས་རིགས་ཀྱི་བུ་ཤེས་རབ་སྙིང་རྗེ་ཆེ་བས་ཆོས་ཐམས་ཅད་ཀྱི་རང་བཞིན་སྤྲོས་པ་དང་བྲལ་བའི་གནས་ལུགས་ཤེས་ནས་སྣང་བ་སྒྱུ་མར་ཞེན་པའི་སེམས་ཅན་གྱི་དོན་མཛད་པར་གྱིས་དང༔ དུས་གསུམ་རྒྱལ་བའི་སྲས་ཡིན་ནོ་ཞེས་དབུགས་དབྱུང་བར་མཛད་དོ༔ དེ་ལྟར་ཞལ་གསུམ་གྱི་འོད་ཟེར་ནི༔ ཁམས་གསུམ་སྲིད་གསུམ་གྱི་གནས་ཀུན་ ཏུ་ཁྱབ་ལ༔ འོད་གསལ་ཞིང་དྲི་བསུང་བ་རེག་པས་ཟག་མེད་ཀྱི་བདེ་བ་སྟེར་ཞིང༔ དྲན་པས་སྙིང་རྗེ་ཆེན་པོ་གསུམ་གྱིས་དྲངས་པའི་བྱང་ཆུབ་ཀྱི་སེམས་རིན་པོ་ཆེ་རྒྱུད་ལ་སྐྱེ་བ་ཚེ་འདིར་འཇིགས་བརྒྱད་སོགས་ཕྱི་ནང་གི་ཉེར་འཚེ་མཐའ་དག་ཞི་ཞིང༔ ཕྱི་མ་ཕྱག་རྒྱ་ཆེན་པོ་མཆོག་གི་དངོས་གྲུབ་བདེ་བླག་ཏུ་སྦྱིན་པའི་ཡུལ་ནི་སྐལ་ལྡན་དད་མོས་ཅན་ཁོ་ན་གཙོ་བོར་གཟིགས་སོ༔ རྒྱས་ པའི་ཞལ་འཛུམ་གསེར་གྱི་པདྨ་བཞིན༔ འོད་ཀྱང་དེ་འདྲས་འཇིག་རྟེན་གསུམ་ཁྱབ་པས༔ འགྲོ་ཀུན་ཚེ་ཡི་བར་ཆད་བསལ་བ་དང༔ དཔལ་འབྱོར་དགེ་ཚོགས་སྤེལ་ལ་ཕྱག་འཚལ་ལོ༔ བཅུ་གཅིག་ཞལ་གྱི་གཡས་ཀྱི་འོག་མ་གཉིས་ གསེར་བཙོ་མའི་མདོག་ལྟར་འཚེར་བ་འཛུམ་པའི་མོད་ལ་གསེར་གྱི་པདྨ་རྒྱས་པ་ལྟ་བུའི་འོད་ཟེར་གྱིས་འཇིག་རྟེན་གསུམ་གྱི་ཁམས་སུ་འོད་ཟེར་སེར་པོ་འཁྱིལ་བ་དང་དུམ་བུ་དུམ་བུའི་རྣམ་པར་ཁྱབ་ནས་ཡོད་དེ༔ དེ་ཡང་གདུལ་བྱར་གྱུར་བའི་གང་ཟག་གང་རུང་གི་བྱང་ཆུབ་སྒྲུབ་པའི་ཚེ་དང་མཐུན་རྐྱེན་སྤེལ་བ་༔ སྡེ་བཞིའི་དཔལ་དང་འབྱོར་བ་དྲུག་གི་ལང་ཚོ་རབ་ཏུ་རྒྱས་པས་འཆི་བ་མེད་པ་རྡོ་རྗེའི་སྲོག༔ སྡུག་བསྔལ་མེད་པ་བདེ་བའི་དཔལ་འགྱུར་བ་མེད་པ་འབྱོར་བའི་སྟོབས༔ གནོད་པ་མེད་པ་ལོངས་སྤྱོད་ཀྱི་བཅུད་ལ་རོལ་ནས༔ ལྷ་མིའི་གང་ཟག་ཕལ་ཆེར་རྗེས་སུ་འཛིན་པར་གཟིགས་སོ༔ དབང་ཞལ་ཆགས་ཤིང་བཞད་པའི་ཉམས་བརྒྱ་བས༔ སྲིད་གསུམ་ཡིད་ཀྱི་བརྟན་པ་རབ་ཏུ་འཕྲོག༔ དཀར་ནག་གདུལ་བྱ་མོས་བཞིན་དབང་དུ་བསྡུས༔ ཐར་བའི་ལམ་སྟོན་མཆོག་ལ་ཕྱག་འཚལ་ལོ༔ གཡོན་གྱི་འོག་མའི་ཞལ་གཉིས་དམར་པོ་ཆགས་ཤིང་བཞད་ལ་ཤིན་ཏུ་སྒེག་པའི་གཟུགས་ཀྱིས་འོད་ཀྱང་དམར་ པོ་གདུགས་ཀྱི་རྩིབས་མ་ལྟར་རབ་ཏུ་འཁོར་བས་རེས་འགའ་མཐའ་འོད་དམར་ནག་སྟུག་པོས་མི་མངོན་པ་ལ་དབུས་དམར་སྐྱ་དྭངས་པ་དང༔ ཡང་དེ་ལས་བཟློག་སྟེ་དབུས་འཐུག་ཅིང་མཐའ་སྲབ་པ་སོགས་མ་ངེས་པའི་ཆོ་རོལ་ དུ་མས་གདུལ་བྱ་དཀར་པོས་ཕྱོགས་རྣམས་དད་ཅིང་མི་ལྡོག་པར་བྱེད༔ ནག་པོའི་ཕྱོགས་ཀྱང་མོས་པ་བཞིའི་སྣང་བས་རླུང་སེམས་རང་དབང་མེད་པར་བསྒྱུར་ནས་ཡང་དག་པའི་ལམ་ལ་འགོད་པའོ༔ འདི་ལ་སྤྱི་སྒོས་ཀྱི་ཕྲིན་ལས་ གང་ཡིན་ཤེས་རབ་ཅན་གྱིས་དཔྱད་འཚལ༔ དྲག་པོའི་ཞལ་ནས་འོད་ཟེར་ལྗང་གུ་ཡིས༔ ཁམས་གསུམ་གཟུགས་ཅན་གཟུགས་མེད་ལོག་འདྲེན་བགེགས༔ འཆིང་ཞིང་གནོན་སོགས་མངོན་སྤྱོད་ཕྲིན་ལས་བཞིས༔ འབྲེལ་ཚད་དོན་ལྡན་མཛད་ལ་ཕྱག་འཚལ་ལོ༔ གཡས་གཡོན་ཞལ་གསུམ་གྱི་སྟེང་མ་གཉིས་ལྗང་གུ་ཁྲོ་གཏུམ་སྤྱན་གསུམ་གྱི་མཆེ་བ་གཙིགས་པ་སོགས་ཅུང་ཟད་ཁྲོས་པའི་ཉམས་དང་ལྡན་པའི་ཞལ་ལས་འོད་ཟེར་ལྗང་གུ་ཕྱོགས་མཚམས་ཀུན་ཏུ་མཚོན་ཆ་གཤིབས་པ་ལྟར་འཕྲོས་པས་བསྟན་པ་དང་སེམས་ཅན་ལ་གནོད་པའི་དགྲ་བགེགས་གདུག་པ་ཅན་གྱི་ལུས་སེམས་ཀྱི་འཚོགས་པ་བྲལ༔ ཕུང་པོ་སྤྲུལ་བའི་གིང་གིས་ཚོགས་སུ་རོལ༔ རྣམ་ཤེས་དག་པ་བདེ་ཆེན་གྱི་ཞིང་དུ་འདྲེན༔ འོད་ཟེར་ནི་མཚོན་ཆ་ལྔའི་རྣམ་པ་སོགས་མ་ངེས་ལ༔ འཇིག་རྟེན་འདིའི་བྱང་ཕྱོགས་རྒྱ་མཚོའི་གླིང་བར་དུ་ཤིན་ཏུ་འཁྲིགས༔ ནུབ་བྱང་སོགས་མཚམས་བཞི་ལའང་དེ་ལས་ཅུང་ཟད་ཕྲི་བར་འཕྲོ༔ ཕྱོགས་བཞི་རུ་འོད་ལྗང་ སྐྱའི་རྩེ་མོར་སྤྲུལ་བའི་ཕྲ་མེན་མང་པོས་རི་ཀླུང་རྫ་གངས་གཡའ་བྲག་ཐམས་ཅད་ཁྱབ་སྟེ་རེས་འགའ་ཕར་འཕྲོས༔ རེས་འགའ་ཚུར་འོད་ལ་ཐིམ་ནས་ཡི་གེ་དྲུག་མ་ཕཊ༔ཀྱི་མཚོན་བཏགས་པས་སྒྲ་ལྡིར་བར་སྣང་ངོ༔ འདི་ལའང་འབྱུང་འགྱུར་གྱི་དགོས་པ་ཡོད་པས་དཔྱོད་འཚལ༔ ཁྲོ་བོའི་ཞལ་ནས་ཧཱུྃ༔གི་གད་རྒྱངས་དང༔ འོད་ཟེར་མེ་ལྕེས་བར་ཆད་གཞོབ་ཏུ་བསྲེགས༔ བདུད་བགེགས་ལོག་འདྲེན་མིང་གི་ལྷག་མར་མཛད༔ བྱང་ཆུབ་སྒྲུབ་པའི་མཉེན་གཅིག་ལ་ཕྱག་འཚལ༔ ཞི་ཞལ་དགུ་བའི་སྟེང་ཁྲོ་བོའི་ཞལ་ནག་པོ་ཤིན་ཏུ་ཁྲོ་གཏུམ་བཟོད་པར་དཀའ་བའི་ཞལ་ནས་ཧཱུྃ༔གི་གད་རྒྱངས་འབྲུག་ལྟར་སྒྲོགས་ཤིང་འོད་ཟེར་དམར་པོ་མེའི་རང་བཞིན་ཅན་ཁོལ་བུར་ཁོལ་བུར་གློག་འཁྱུག་པ་ལྟར་འཕྲོས་ཏེ༔ ཐུགས་རྗེ་ཆེན་པོའི་གདུལ་བྱར་གྱུར་བ་མཆོག་ རྣམས་ཀྱིས་བདག་འཛིན་མ་རིག་པའི་ཚང་ཚིང་གི་ནགས་ཚལ་རབ་ཏུ་བསྲེགས་ནས་བདག་མེད་སྤྲོས་པ་དང་བྲལ་བའི་སྟོང་པ་ཉིད་དམ་རང་བྱུང་བློ་ལས་འདས་པའི་རིག་པ་བཅར་ཕོག་ཏུ་ངོ་སྤྲད༔ རྣལ་འབྱོར་བ་འབྲིང་ལ་ཕུང་པོ་ལྔའི་ཨ་འཐས་ཞེན་འཛིན་གྱི་ལོག་རྟོག་བསལ་ནས་ང་བདག་གཉིས་འཛིན་གྱི་བདེན་ཞེན་དུག་གི་འཆིང་ཐག་ཐོས་བསམ་སྒོམ་པའི་ཤེས་རབ་ཀྱི་རལ་གྲི་རྣོན་པོས་གཅོད་དེ་རིམ་བཞིན་རྟོགས་པར་བྱེད༔ ཐ་མ་ལ་ཆོས་ཐམས་ཅད་ སེམས་ཀྱི་རྩལ་དུ་ཤར་བས་མི་རྟག་སྟེ༔ སེམས་ཀྱང་གདོད་མ་ནས་གྲུབ་མ་མྱོང་བ་སྣང་སྟོང་ཟུང་འཇུག་གི་དགོངས་པ་བདེ་བླག་ཏུ་རྙེད་པར་འགྱུར༔ ཁྲོ་བོའི་གཟི་བྱིན་གྱི་ཞལ་བཟོད་པར་དཀའ་བས་ཤེས་བྱའི་སྒྲིབ་པ་སྦྱངས༔ ཧཱུྃ༔ གི་སྒྲ་དང་མེའི་འོད་ཀྱིས་ལས་དང་ཉོན་མོངས་པ་རབ་ཏུ་འཇོམས༔ འདི་ལྟར་ ཐུགས་རྗེ་འོད་ཟེར་སྲིད་པ་གསུམ་གྱི་ལུས་ཅན་འགའ་ཞིག་ལ་ཁྱབ་པར་སྣང་ངོ༔ སྣང་མཐའི་ཞལ་ལས་འོད་ཟེར་རབ་འབྱམས་ཀྱིས༔ བར་དོ་ལ་སོགས་འགྲོ་ཀུན་རྗེས་སུ་འཛིན༔ ཞིང་ཁམས་བདེ་བ་ཅན་དུ་དབུགས་དབྱུང་ཞིང༔ དོན་གཉིས་ལྷུན་གྲུབ་མཛད་ལ་ཕྱག་འཚལ་ལོ༔ དེ་ལྟར་ཞལ་བཅུའི་སྟེང་དུ་ཨ་མི་དྷེ་ཝ་ཞི་བའི་ཞལ་རྒྱན་མེད་པ་མགུལ་བར་བཅས་པའི་དབུས་གཙུག་ཏོར་ལས་འོད་ཟེར་ཁ་དོག་སྟོང་གིས་དུས་གསུམ་ཕྱོགས་བཅུའི་སངས་རྒྱས་སྟོང་གི་ཞིང་ཁམས་རབ་འབྱམས་འཛིན༔ མཛོད་སྤུ་ལས་འོད་ཟེར་དཀར་པོ་ནུབ་ཕྱོགས་བདེ་ཆེན་ཞིང་གི་མགོན་པོའི་ཐུགས་རྒྱུད་བསྐུལ་བའི་ཞིང་ཁམས་སོ་གཉིས་པ་མེ་ལོང་ལ་གཟུགས་བརྙན་ལྟར་ལྷག༔ ཞལ་ལས་འོད་ཟེར་གྲངས་མེད་དུ་འཕྲོས་པས་བར་དོ་ན་གནས་པའི་སེམས་ཅན་སོགས་གདུལ་བྱར་གྱུར་པ་རྣམས་ཐུགས་རྗེ་དོན་ཡོད་ཞགས་པའི་ལྕགས་ཀྱུས་བཟུང་ནས་རྣམ་དག་བདེ་བ་ཅན་གྱི་ཞིང་དུ་འདྲེན་པར་མཛད་དོ༔ ཨ་ལ་ལ་ཧོ༔ ཨེ་མ་ཧོ༔ འཁོར་བའི་གཤིས་ཉམས་ཇི་ལྟར་ཤར་ཡང་རུང༔ དག་པའི་གཟིགས་སྣང་འདི་ལྟར་ཤར་བ་ནི༔ དགོས་འདོད་ནོར་བུ་རྙེད་པའི་དོ་ཟླ་མིན༔ ཐར་འདོད་སྐལ་བཟང་ཡི་དམ་མཆོག་འདི་བརྟེན༔ སྤྱན་རས་གཟིགས་དབང་སྙིང་རྗེའི་བརྟུལ་ ཞུགས་ཅན༔ ཁྱོད་ལ་ཉེ་རིང་ཕྱོགས་ལྷུང་མི་མངའ་ཡང༔ བདག་སོགས་མ་རིག་ལྡོང་བའི་མིག་ལྡན་རྣམས༔ འདུ་འབྲལ་མེད་པའི་ངང་ཚུལ་མ་རྟོགས་ལགས༔ དེངས་ནས་བྱང་ཆུབ་སྙིང་པོ་མ་ཐོབ་པར༔ བྱམས་མགོན་ཐུགས་རྗེ་ཅན་གྱི་རྗེས་ཞུགས་ཏེ༔ སྲིད་མཚོར་ངལ་བའི་མགོན་མེད་འགྲོ་བ་རྣམས༔ ཐུགས་རྗེའི་གྲུ་ལ་ཞོན་ནས་འདྲེན་གྱུར་ཅིག༔ དེ་ལྟར་ཅ་ཅོའི་ཚིག་འདི་ཉམས་ མཚར་ནས་སྨྲས་པ་ལགས༔ གསུམ་པ་སྨོན་ལམ་ནི༔ དེང་ནས་བཟུང་སྟེ་བྱང་ཆུབ་མ་ཐོབ་པར༔ བླ་མ་སྤྱན་རས་གཟིགས་ཀྱི་བཤེས་མཛད་ཅིང༔ འགྲོ་ལ་ཕན་བདེའི་མཛད་པ་རྒྱ་ཆེར་སྤེལ༔ ཉིད་དང་སྐལ་བ་མཉམ་པར་བྱིན་གྱིས་རློབས༔ དེ་ལྟར་རང་གཞན་དོན་གཉིས་ལྷུན་གྱིས་གྲུབ་པའི་སྨོན་ཚིག་འདོད་གསོལ་དུ་ཕུལ་བ་སྟེ༔ དབྱིངས་ཀྱི་མཁའ་འགྲོ་རྣམས་ཀྱི་གུ་རུ་པདྨའི་གས༷ང་བ་གསུམ་གྱི་ཆོས་ཀྱི་བད༷ག་པོར་མངའ་གསོལ་ཞིང་ཆོ༷ས་ཀྱི་དབྱི༷ངས་ནམ་མཁའི་རྒྱལ་པོ་སྤྱན་རས་གཟིགས་བཅུ་གཅིག་ཞལ་མངའ་བའི་ཐུགས་འོད་གསལ་རྡོ༷་རྗེ༷འི་བྱིན་རླབས་རྒྱུད་ལ་འཇུག་པའི་གང་ཟག་སྤྱན་རས་གཟིགས་དགྱེས་པའི་སྡེ་ཞེས་བགྲང་བྱ་དབང་པོའི་གྲངས་བཅུའི་རྩེ་མོར་སོན་ཚེ། འཕགས་མཆོག་སྤྱན་རས་གཟིགས་ཀྱི་གནས་རི་དགེ་བསྙེན་བྲག་ལྷ་མགོན་པོའི་ཤར་གྱི་དབེན་ཁྲོད་ནས་དག་པའི་གཟིགས་སྣང་ཞག་བཅོ་ལྔའི་བར་ཤར་ བར་གསོལ་འདེབས་ཕྱག་འཚལ་ཐོལ་བྱུང་གིས་མངོན་པར་བསྟོད་པའི་ཚིག་ལ་དོན་འགྲེལ་ཡང་དེ་ལྟར་དགོས་ཞེས་སློབ་བུ་བློ་གྲོས་དབང་པོ་དང་ངག་དབང་ཕུན་ཚོགས་ཟུང་གིས་ཡང་ཡང་བསྐུལ་བའི་ངོར། རིག་རྩལ་ཤེས་རབ་ འབར་བའི་ཚིག་རང་རྡོལ་ལ་བརྟེན་ཏེ་རྟོག་གེའི་འཁྲུལ་རྟོག་གིས་བསླད་མ་ཞུགས་པར་གཏན་ལ་ཕབ་པའི་ཡི་གེའི་འདུ་བྱེད་བློ་བཟང་ཡེ་ཤེས་ཀྱིས་བགྱིས་ པའི་དགེ་བས་སེམས་ཅན་ཐམས་ཅད་མྱུར་བ་ཉིད་དུ་འཕགས་མཆོག